b'\n_START_ARTICLE_\nGripsholms slott\n_START_PARAGRAPH_\nGripsholms slott er et vasaslott, oppf\xc3\xb8rt av Gustav Vasa, og ligger ved M\xc3\xa4laren i byen Mariefred i Str\xc3\xa4ngn\xc3\xa4s kommune. Gripsholms slott huser i dag Svenska statens portr\xc3\xa4ttsamling med over 4\xc2\xa0000 verk og svensker som har gjort seg bemerket gjennom historien. I dette museet kan de bes\xc3\xb8kende f\xc3\xb8lge portrettkunstens utvikling fra 1500-tallet og fram til idag. Portrettsamlingen har siden 1860-tallet blitt administrert av Nasjonalmus\xc3\xa9et i Stockholm._NEWLINE_Rett ved siden av vindebroen st\xc3\xa5r den s\xc3\xa5kalte Gripsholm-runesteinen som beretter om Ingvarstoget, et vikingtokt i \xc3\xa5rene 1036-1041, oppkalt av lederen Ingvar den vidfarne.\n_START_SECTION_\nMiddelalderanlegg\n_START_PARAGRAPH_\nGripsholm ble f\xc3\xb8rst bygget som borg av kongeregenten Bo Jonsson (Grip) p\xc3\xa5 1370-tallet. Han hadde kj\xc3\xb8pt opp en del g\xc3\xa5rder i omr\xc3\xa5det for \xc3\xa5 etablere et gods som han utviklet til en borg, med den strategiske beliggenhet dette omr\xc3\xa5det hadde, i n\xc3\xa6rheten av Stockholm som ogs\xc3\xa5 kunne n\xc3\xa5s sj\xc3\xb8veien._NEWLINE_Etter Bo Jonssons d\xc3\xb8d i 1386 ble eiendommen solgt til dronning Margrete I og var krongods fram til 1472. Under Engelbrektsoppr\xc3\xb8ret ble slottet beleiret av en bondeh\xc3\xa6r i 1434 og ble satt fyr p\xc3\xa5. Trebygningene som brant ned, ble snart gjenoppbygget._NEWLINE_Sten Sture den eldre byttet til seg Gripsholm i 1472. I et brev fra denne tiden omtalte han et t\xc3\xa5rn, sannsynligvis hadde anlegget et sentralt\xc3\xa5rn. 20 \xc3\xa5r senere, i 1498 donerte han anlegget til Karteuserordenen som hadde anlagt Mariefreds kloster der fem \xc3\xa5r tidligere._NEWLINE_Av det tidligere middelalderanlegget gjenst\xc3\xa5 bare enkelte steinmurer i forg\xc3\xa5rden.\n_START_SECTION_\nVasaslottet Gripsholm\n_START_PARAGRAPH_\nI forbindelse med reformasjonen i Sverige, under Gustav Vasa, sikret han seg anlegget i 1526 etter forhandlinger med munkene. Han rev store deler av den dav\xc3\xa6rende borgen, for \xc3\xa5 bygge et nytt anlegg under ledelse av tyskerne Henrik von C\xc3\xb6llen og Fredrik Nussdorffer. Slottet sto ferdig i 1537 og en forsvarsborg mot b\xc3\xa5de innenlandske og utenlandske trusler stod ferdig i 1545. Festningen og slottet var et uregelmessig sekskantet anlegg med fire runde hj\xc3\xb8rnet\xc3\xa5rn av forskjellig st\xc3\xb8rrelse, forbundet med bygninger i lengderetning i tre hovedetasjer. For \xc3\xa5 skaffe byggematerialer til slottet rev Gustav Vasa det n\xc3\xa6rliggende V\xc3\xa5rfruberga kloster p\xc3\xa5 Fogd\xc3\xb6n._NEWLINE_Dette skulle v\xc3\xa6re Huset Vasas stamborg. Fra et milit\xc3\xa6rt synspunkt var ikke anlegget s\xc3\xa6rlig moderne, men ble benyttet til milit\xc3\xa6re form\xc3\xa5l allerede under Dackefeiden, da kongebarna ble innlosjert her._NEWLINE_Anlegget forfalt noe etter Gustav Vasas d\xc3\xb8d i 1560, men s\xc3\xb8nnen Erik XIV sluttf\xc3\xb8rte byggingen av forborgen, og han satte sin bror Johan og ektefellen Katarina Jagellonica i forvaring her i \xc3\xa5rene 1563 til 1567, s\xc3\xa5 deres to f\xc3\xb8rste barn Isabella og Sigismund ble f\xc3\xb8dt her. I 1571 ble rollene byttet, da Johan satte sin bror Erik i forvaring p\xc3\xa5 Gripsholm. I 1573 ble Erik flyttet av broren hertug Karl, angivelig p\xc3\xa5 grunn av behovet for takreparasjoner. Hertug Karl var riksforstander fra 1599 og konge fra 1604, og gjennomf\xc3\xb8rte en rekke bygningsmessige forbedringer._NEWLINE_Utover p\xc3\xa5 1600- og 1700-tallet bodde en rekke enkedronninger p\xc3\xa5 Gripsholm. Av disse foretok s\xc3\xa6rlig Hedvig Eleonora en del ombygninger og Gustav III foretok en del ominnredninger. I 1781 ble det bygget et teater i et av t\xc3\xa5rnene. Den siste som bodde i anlegget var Gustav IV Adolf som satt fengslet her i 1809.\n_START_SECTION_\nRestaureringer\n_START_PARAGRAPH_\nDen svenske arkitekten Fredrik Lilljekvist gjennomf\xc3\xb8rte i \xc3\xa5rene 1892 til 1898 en omfattende restaurering av anlegget. M\xc3\xa5lsettingen var \xc3\xa5 fjerne alle tilf\xc3\xb8yelser som var gjort etter Karl IXs forbedringer. Dette medf\xc3\xb8rte imidlertid at nye forf\xc3\xb8yninger ble gjort, den st\xc3\xb8rste endringen av \xc3\xa5 bygge en tredje etasje. Videre ble de teglmalte veggene i indre borgg\xc3\xa5rden pusset bort og erstattet av ny renessansedekor. Dette utl\xc3\xb8ste en sterk debatt i Sverige om prinsipper for restaureringer. Blant de sterkeste kritikerne var forfatteren Verner von Heidenstam som kalte endringene for \xc2\xabhistorieforfalskninger\xc2\xbb.'